SA prof nou hoof van VN-universiteitProf. Tshilidzi Marwala sal vanaf Maart volgende jaar sy nuwe pos vervul. (Foto: Universiteit van Johannesburg) Prof. Tshilidzi Marwala, visekanselier en rektor van die Universiteit van Johannesburg (UJ), sal vanaf Maart volgende jaar die rektor van die United Nations University (UNU) in Tokio, Japan, wees. Ná ŉ “uitgebreide internasionale soekproses” sal Marwala die eerste boorling van Afrika wees wat hierdie rol vervul. “Namens die UJ is ons trots op prof. Marwala wat die leisels van leierskap by hierdie universiteit sal neem. Dit is sowaar ŉ uitstekende prestasie en ons is trots daarop dat een van ons eie hierdie eer gegee is,” sê Mike Teke, voorsitter van die UJ-raad. Die UNU het Maandag, ná verskeie samesprekings met Audrey Azoulay, direkteur-generaal van die Verenigde Nasies se Opvoedkundige, Wetenskaplike en Kulturele Organisasie (Unesco), en António Guterres, sekretaris-generaal van die VN, die besluit aangekondig. “Ons het ingestem dat prof. Marwala vir die volgende agt maande by UJ sal aanbly sodat daar ŉ gladde oorgang is wanneer sy opvolger aangewys word. Die UJ sal normaalweg voortgaan totdat hierdie proses afgehandel is,” sê Teke. Prof. David Malone van Kanada, wat sedert 2013 aan die UNU verbind is, is Marwala se voorganger. Marwala sal nou die sewende rektor van die UNU wees en na verwagting vir die volgende vyf jaar die pos beklee. Die UNU is ŉ globale dinkskrum met 13 instansies in 12 lande. Deur samewerkende navorsing en opvoeding ondersteun dié universiteit pogings om dringende globale uitdagings van menslike ontwikkeling en welsyn op te los. “Die UNU werk in noue vennootskap met ander VN-organisasies en toonaangewende navorsingsinstellings om te verseker dat bewysgebaseerde navorsing mense inlig en oplossings vir globale kwessies vind,” lui die UJ se verklaring. Volgens Azoulay is Marwala ŉ bekwame professor met verskeie navorsingsbelangstellings, waaronder die teorie en toepassing van kunsmatige intelligensie, ingenieurswese, rekenaarwetenskap, finansies, sosiale wetenskap en geneeskunde. “Hy het ŉ uitgebreide rekord in menslike kapasiteitsontwikkeling en is daartoe verbind om tegnologie en globale eenheid te bevorder.” Marwala het ŉ graad in meganiese ingenieurswese wat hy magna cum laude aan die Universiteit van Kaapstad verwerf het. Hy het ook ŉ meestersgraad in meganiese ingenieurswese aan die Universiteit van Pretoria (UP) en het later ŉ doktorsgraad in kunsmatige intelligensie en ingenieurswese aan die Universiteit van Cambridge in Engeland verwerf.